Venus dione [ spec. nov.]

V. testa subcordata transverse sulcata, pube spinosa.

List. conch. t. 307. f. 146.

Rumph. mus. t. 48. f. 4.

Olear. mus. 29. f. 4.

Pet. gaz. t. 31. f. 9.

Gualt. test. t. 76. f. D.

Argenv. conch. t. 24. f. I.

Habitat in O. Americae.

Venerem filiam Dionis s. e Concha maris natam finxere P�etae; hujus Typus praecipue determinabit Concharum partium metaphoricam denominationem.

Testa bivalvis, semicordata, rotundata, subincarnata, postice anticeque magis gibba, ventris lateribus undique exaratis Striis transversis, distantibus, parallelis, marginatis, subrecurvatis, aequalibus: exterioribus obtusioribus: posterius Alternis altioribus acutioribusque, Alternisque abbreviatis minoribus. Intus laevis, alba, sub umbonibus fornicata. Cardo sinistrae tridentatus: Dentibus approximatis, scrobiculo distinctis. Denticulo intermedio compresso, angustiore; lateralibus divergentibus, crassiusculis, obtusis. Dextrae cardo Denticulis duobus, approximatis, compressis inter scrobiculos duos. Margo ambitus obtusissimus, integerrimus: Nates recurvatae, obtusiusculae, apice glabrae. Anus impressus, ovatus, laevis, incarnatus. Antice Pubes ciliaris, utrinque e natibus ad summum montis veneris, cingens vulvam Spinis e striis alternis tertiisve testae ortis, subulatis, depressis, adscendentibus, antrorsum arcuatis, subtus canaliculatis, superioribus sensim longioribus: longissimis longitudine ipsius rimae. Vulvae regio incarnata, oblique striata, sursum a rima ad pubem. Labia laeviora incarnata, inclusa fascia pallida, armata, a natibus ad medium rimae, Aculeis utrinque quinque brevissimis; margo vulvae supra rimam connivet sulco longitudinali, intra quem sinistrae margo gibbosior se insinuat. Rima lanceolata, hians labris prominulis, clausa hymene. Nymphae cartilagineae, retractiores, longitudine rimae.