Pisces [ clas. nov.]

PISCES.

AQUEI Elementi muti surdique Volucres compendiosissimi respirant Branchiis liberis, natant Pinnis radiatis, vestiuntur Squamis cartilagineis.

INSTRUUNTUR Capite, Thorace, Abdomine, Cauda, Pinnis; Cerebro Medullaque spinali, Corde uniloculari uniaurito, Branchiis, Diaphragmate, Hepate Vesiculaque fellea, Liene, Renibus Vesicaque urinaria, Vesiculis seminalibus Ovariisve, Intestinis caecoque, Membrana nictitante.

DESTITUUNTUR Palpebris, Auribus Auriculisque, Collo, artuum Brachiis Tibiisque, Pene Vulvave.

DIVIDITUR horum Corpus externum in Caput, Truncum, Pinnas.

CAPUT compressum (Cathetoplateum) s. depressum (Plagioplateum).

Os Labiis mobilibus, aut fixis clausile.

Dentes saepe in Maxillis, Lingua, Fauce.

Oculi 2, nudi, membrana nictitante; Pupilla globosa.

Nares pertusae, saepe geminatae, minus prominentes.

Cirri filiformes, molliusculi, labiis interdum inserti.

Aperturae branchiarum per branchias in os hiantes.

Opercula branchias tegentia, aperturas claudentia.

Branchiae extus spirantes comprimendae, saepius quatuor, radio arcuato osseo adnatae, radiis liberis pectinatae.

TRUNCUS squamosus, mucosus, oblongus, postice angustatus in Caudam: Squamae plerisque cartilagineae, rarius ciliatae, nonnullis osseae ut piscis loricatus evadat.

Linea lateralis utrinque distincta a linea interstitiali, saepius ex glandulis punctata, rarius loricata, utraque recta aut curvata.

Thorax refertus Corde intra Pericardium suum.

Abdomen costatum Visceribus, Intestinis, Vesicula a�rea.

Anus abdomen terminans, communis Intestinis, Vesicae & Genitalibus.

Cauda postica Trunci, solida, musculosa.

PINNAE membranaceae expandendae Radiis cartilagineis: qui Spinosi duriores, ossei, simplices, pungentes. (*)

Molles flexiles, tendinei, dichotomi, mutici.

Branchiostegae sub operculis branchiarum plicatiles radiata membrana.

Dorsalis dorso longitudinalis imposita, saepe 1, rarius 2, paucissimis 3.

Adiposa, dorsalis spuria, radiis destituta.

Pectorales ad latera thoracis positae.

Ventrales abdomini subtus annexae.

Analis pone anum, sub cauda, longitudinalis.

Caudalis terminalis, perpendicularis: rotunda, integra, s. bifurca.

PISCES hi muti surdique aetheris sonum non audiunt, a�ris licet tremorem sentiant, Respirant latere extrorsum aquam, Movent se Pinnis, dum Caudali propelluntur, Dorsali Analique tamquam Gubernaculo reguntur, Pectoralibus tamquam Alis attolluntur, Ventralibus tamquam Pedibus insistunt. Fugiunt natatu diversimodo; Defenduntur Spinis tamquam murice; Victitant Muco, Insectis, Vermibus, Cadaveribus, Pisciculis, Plantis.

Historia horum ex Structura, Alimento, Solo, Moribus, Migrationibus & Usu in Piscatura, Culina, Oeconomia, Mechanica, Medicina.

LOCUS omnium aquaticus est; forte etiam omnes marini; sed alii imprimis lacustres aquas dulces inhabitantes; varii etiam fluviatiles, saepe e mari adscendentes; plurimi mere marini, qui aquas dulces non ferunt; horum plerique littora adeunt pro generandis (*) & pariendis ovis, calidiore aqua excludendis, nisi mere pelagici natantibus ovis, a littoribus semper alieni, sed omnium alii diurni, alii nocturni; illi plerique natant in aquis, hi vero saepius in fundo pascuntur. Alii demum subsolitarii vaguntur, alii gregatim degunt.

(*) Recumbens splna nonnullis antrorsum decumbit ante pinnam dorsi aut ani.

VICTUS tenuis e piscibus nuper enectis, thoracicis, exercitatis; imprimis assati, veteribus in pretio, hodiernis in deliciis.

ICHTHYOLOGI Practici Bellonius, Rondeletius, Salvianus, Gesnerus, Aldrovandus, Willugbaeus, Rajus.

Theoretici Artedi! Nos, Gronovii, Hasselqvist, radios pinnarum observarunt; At Valentinus defectum artis exposuit; Catesbaeus pulchre quosdam depinxit americanos.

Synonyma ab Artedio petenda, ego itaque ea seposui.

DIVISIONEM Piscium, artis normam, a variis partibus tentarunt varii. Recentiorum immortalis Artedi Spinosos Acanthopterygios & Inermes Malacopterygios secundum Membranam Branchiostegam secutus, sed deseruit non semel in bivio constitutum; novam itaque tentabo viam a Pedibus ante Alas, sub Alis, pone Alas sitis.

Apertura instructa operculis pinnaque branchiali: dum

Pinnae ventrales: vel nullae omnino APODES. 1.

� � ante pinnas Pectorales JUGULARES. 2.

� � sub pinnis Pectoralibus THORACICI. 3.

� � pone pinnas Pectorales ABDOMINALES. 4.

� � Destituta operculis pinnisve branchialibus BRANCHIOSTEGI. 5.

(*) Generatio Piscium etiamnum obscura est.

CHARACTERES PISCIUM.

I. APODES.

II. JUGULARES.

III. THORACICI.

IV. ABDOMINALES.

V. BRANCHIOSTEGI.