Insecta [ clas. nov.]

INSECTA.

ANIMALCULA polypoda, poris lateralibus respirantia, Cute ossea cataphracta; Antennis mobilibus sensoriis capitis instruuntur.

CORPUS horum dividitur in Caput, Truncum, Abdomen, Artus:

CAPUT plerisque distinctum, inftruitur Oculis, Antennis, saepiusque Ore; destituitur Cerebro, Naribus, Auribus.

Oculi plerisque bini, absque palpebris, simplices aut compositi, quibus vident colores.

Antennae articulatae, sensu nobis ignoto, sunt setaceae, filiformes, moniliformes, clavatae, capitatae, fissiles, pectinatae, barbatae.

Palpi articulati, ori affixi, plerisque sex.

Os plerisque sub capite, quibusdam in pectore; Rostro, Maxillis transversis, Dentibus, Lingua, Palato.

TRUNCUS, inter Caput & Abdomen, pedatus, supra Thorace, subtus Pectore, postice Scutello constans.

ABDOMEN Ventriculo, Intestinis, Visceribusque foetum, annulatum, Spiraculis lateralibus pertusum.

ARTUS sunt Cauda, Pedes, plurimisque Alae:

Cauda abdomen terminans, est vel solitaria s. bicornis; simplex s. armata Forcipe, Furca, Seta, Chela s. Aculeo simplici s. composito, laevi s. serrato.

Pedes Femoribus, Tibiis, Tarso, Digito, Unguibus; Manus (Chela) nonnullis, simplex Pollice mobili; Posteriores pro usu cursorii, saltatorii, natatorii.

Alae duae s. quatuor, sunt vel planae, plieatiles, erectae, patentes, incumbentes, deflexae s. reversae.

Elytra (alae superiores) crustacea bina, mobilia, laevia s. scabra, striata s. sulcata s. punctata, tegentia alas inferiores. Hemelytra media quasi alas inter & elytra.

Halteres sub alis dipterorum ex petiolo capitati.

SEXUS Mas & Femina generant Perfecta.

Neutra nonnullis societate foederatis.

METAMORPHOSIS plurimis triplex, mutanda structura exutis ovi tunicis una post alteram.

Ovum sub minima mole vesicaria excluditur.

Larva (Eruca) succosa, mollior, major, aptera, sterilis, tardior, apoda saepe, saepeque polypoda, vorax alimento proprio.

Pupa (Nympha) siccior, coarctata, durior, nuda s. folliculata, saepe absque ore.

Haec vel Pedata 1. 2. 3. vel Apoda 4. 5.

1. Completa omnibus partibus agilis. (Aranea, Acarus, Oniscus.)

2. Semicompleta solis alarum rudimentis (Gryllus, Cicada, Cimex, Libellula, Ephemera.)

3. Incompleta alis pedibusque immobilis. (Apis, Formica, Tipula.)

4. Obtecta thorace abdomineque distincto corticata. (Lepidoptera) eaque vel nuda, vel folliculata.

5. Coarctata intra globum. (Musca, Oestrus.)

Perfectum generans, agile, antennis instructum.

Triplex itaque structura & cognitio ejusdem animalis.

HAEC Muta, nisi alio proprio instrumento sonora; Surda, stridorem aetheris licet percipiant; Plura ubique plantarum speciebus, sed ob patentiorem sibi regionem in orbe pauciora: Tropica, Arctica s. hodie ignota Antarctica; singula demum Minima, exceptis aquaticis, sed universa maximae molis animantia, effectuque pariter maxima, sed magis occulto magisque disperso, ideoque minus co�rcendo; totidem etenim sunt Naturae annui ministri, propriis negotiis peragendis praefixi, quot muniis sufficiant, proportionem inter plantas servando, superflua, mortua, putrida consumendo, aliis demum, imprimis avibus, in alimentum cedendo.

ENTOMOLOGI praestantiores figuris, proprietatibus, attributis inclaruere:

Metamorphosii Goedart, Meriana, Albinus, Frisch, Wilkes, Roesel!

Philosophi Swammerdam, Reaumur! De Geer.

Descriptores Rajus, Fauna svecica.

Monographi Lister, Schaeffer, Clerk.

ORDINES ab Alis desumsi.

Quaeso ne haec legentes,

quoniam in his spernunt multa,

etiam relata fasitidio damnent,

cum in contemplatione naturae

nil possit videri supervacaneum.

Plin.

I . COLEOPTERA.

* Antennis clavatis.

* * Antennis filiformibus.

* * * Antennis setaceis.

II . HEMIPTERA.

III. LEPIDOPTERA.

IV. NEUROPTERA.

V. HYMENOPTERA.

VI . DIPTERA.

VII. APTERA.

* Pedibus sex; Capite a Thorace discreto.

� Mutella vide 219.

* * Pedibus pluribus (octo & ultra); Capite cum Thorace unito.

* * * Pedibus pluribus. Capite a Thorace discreto.